EPPKren aairia euskal jendarteari 



Agiri honen zio nagusiena, abenduaren lOz geroztik Usurbil hedagune eta Euskal Herriko herri, auzo eta 
txoko anitzetan “Kalera! Kalera!” goiburu pean antolatutako ekimen zenbatu ezinetan parte hartu duzuen guztioi 
eskerrik beroenak ematea da. Eskerrak ere eman nahi dizkizuegu atzo arte ondoko ziegan kide izan 
zaituztegunoi, zuek zarete-eta gure isiltasun behartuaren bozeramaile. 

Herritarrek beren elkartasun bihotz-zabala erakutsi une berean, estatuek beren aurpegi krudel eta 
gupidagabeena erakusten jarraitzen dute, gaixo larri dauden presoak kartzelan atxikiz, beraien legeen arabera 
aske beharko luketenen kartzela aldia luzatuz, adinean oso aurrera egin dutenei ere azken-azken egunera arte 
kartzelako atea itxita mantenduz. 

EPPK-ko kideok ekimen anitzen bidez protesta egiten jarraitzen dugu egoera bidegabe horien aurrean, 
eta ez gara nekatuko haien askatasuna modu bereziz aldarrikatzen; baina garrantzitsu deritzogu ere 
azpimarratzea estatuek jokabide horrekin beren ahuldadea eta jite makurra baino ez dutela erakusten, edozein 
gatazkatan errespetatu beharreko urrezko araua baita zaurituak edota borrokarako ezinduak artatzen uztea. 

Estatuen krudeltasunaren ifrentzua da EPPK osatzen dugunok sentitzen duguna, oso-oso harro gaude 
muturreko egoeran egonda ere eusten dioten kide horiekin batera borrokatzeagatik; guztion gurari nagusia kide 
horiek lehenbailehen askatasuna. Berreskuratu eta senide eta lagunen ondoan sendabidean jartzea izanik ere. 

Kartzelak hustuko badira, ezinbesteko lehen urratsa da barruan borrokan ari garenon eta hor kanpoan 
gure askatasunaren alde lanean ari zaretenon esku arteko zubi sendoa osatzea. Bigarrena, Euskal Herrian 
nagusi den eskabidea entzunaraztea giltzapean gauzkatenei, entzun dezatela “aski da!” ozen bat, Euskal 
Herriak bakean eta aske bizi nahi eta behar duelako. Aitzakiarik gabe, ordezkari politikoek herriaren 
gehiengoaren nahia entzun behar dute. Eta ordezkari politikoek, instituzioek eta herritarrek estatuetako 
agintariak behartu behar dituzte giltzak sarrailetan sartu eta ziegak zabaltzera. Zain-zain gaude gu atearen 
bestaldean. 

Horren harira, gure Kolektiboarentzat erabakigarria den eztabaida abian dugun honetan, eskerrak eman 
nahi dizkizuegu berau burura eraman ahal izan dezagun laguntza eman digutenei. 

Azkenik, dei egiten diogu euskal jendarteari urtarrilaren 14an Bilboko kaletan euskal preso politikoon 
askatasunaren alde antolatutako manifestazioan parte hartzera. Egun horretan presook ez dugu ikustaldirik 
izango, gure senide eta lagunak urteko asteburu orotan ez bezala egun horretan Bilbon izango direlako ondoren 
guri helaraziko diguten herritarren berotasuna jasotzen. 

Batasuna, elkartasuna eta hemarenganako lotura! Denon artean lortuko dugu! 

